บขส.พร้อมเปิดให้บริการเดินรถ 26 เส้นทาง วันที่ 1 กันยายนนี้
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด หรือ บขส. เปิดเผยว่า ตั้งแต่วันที่ 1 กันยายนนี้เป็นต้นไป บขส. พร้อมเปิดให้บริการเดินรถ ในเส้นทางภาคเหนือ  จำนวน 8 เส้นทาง ภาคตะวันออกเฉียงเหนือและภาคตะวันออก จำนวน 10 เส้นทาง และเส้นทางภาคใต้ จำนวน 8 เส้นทาง ล่าสุด นายสรพงศ์ ไพฑูรย์พงษ์ รองปลัดกระทรวงคมนาคม ในฐานะประธานกรรมการบริษัทฯ ได้กำชับให้ บขส. เตรียมความพร้อมของรถโดยสาร พนักงานและสถานีขนส่งที่อยู่ในการดูแล ให้สอดคล้องกับประกาศ ของ ศบค. รวมถึงนโยบายของกระทรวงคมนาคมและกรมการขนส่งทางบก บขส. ได้ระดมกำลังเจ้าหน้าที่และพนักงานร่วมทำความสะอาดและฉีดพ่นยาฆ่าเชื้อภายในสถานีขนส่งผู้โดยสารกรุงเทพ ทั้งที่จตุจักร เอกมัย บรมราชชนนี ปิ่นเกล้าและสถานีเดินรถโดยสารขนาดเล็ก (จตุจักร) บริเวณเก้าอี้พักคอยผู้โดยสาร เคาน์เตอร์จำหน่ายตั๋ว ลิฟท์ ห้องน้ำ  ศูนย์อาหาร พื้นที่บริเวณชานชาลาและจุดต่างๆ ที่มีการสัมผัสบ่อย รวมทั้งตรวจความพร้อมของรถโดยสารที่จะนำมาวิ่งบริการ อาทิ เครื่องยนต์ ระบบแอร์  ระบบไฟฟ้า  ยาง เป็นต้น และให้มีการเช็ดทำความสะอาดฉีดพ่นน้ำยาฆ่าเชื้อบนรถโดยสาร เพื่อสร้างความปลอดภัยและความมั่นใจให้กู้ใช้บริการกรรมการผู้จัดการใหญ่ บขส. กล่าวย้ำว่า การใช้บริการรถโดยสารสาธารณะ ยังคงปฏิบัติตามมาตรการสาธารณสุข เว้นระยะระหว่างกัน  สวมหน้ากากผ้าหรือหน้ากากอนามัยตลอดเวลา ,ตรวจเชื้อโควิด-19, สแกนแอปพลิเคชันไทยชนะ หรือหมอชนะ จำนวนผู้โดยสารไม่ให้เกินร้อยละ 75  ของยานพาหนะที่ให้บริการ